**Ny daglig leder i LOS**

(Kristiansand 17.04.2015)**Anders Gaudestad (42) overtar som administrerende direktør i LOS AS etter Geir Tønnesland, som har takket ja til en stilling utenfor Agder Energi.**

- Vi er svært tilfredse med at Anders har takket ja til jobben. Han har en personlighet som passer selskapet. Gjennom tidligere lederjobber i HP, PwC, Vetro Solar, SAE Vind og Agder Energi har Gaudestad bevist at han har kraft og evne til å utvikle et selskap og se forretningsmessige muligheter, sier Steffen Syvertsen, styreleder i LOS AS.

**Utpreget strategisk perspektiv**

- Energibransjen vil gjennomgå store endringer i årene framover. En strømleverandør vil trolig være annerledes enn det man forbinder det med i dag. Smarte hjem, forbrukerfleksibilitet, energi-effektivisering og tilbakesalg av strøm fra forbruker til leverandør er bare noen av endringene som kommer. Anders er rett mann til å manøvrere LOS inn i dette spennende landskapet, sier Syvertsen.

- Jeg gleder meg til å starte arbeidet som administrerende direktør i LOS, og går til jobben med respekt for det arbeidet som er gjort, og de prosesser selskapet er inne i.

Som leder blir det viktig å sikre lønnsom forretningsutvikling, et svært tydelig kundefokus og kontinuerlig forbedring, sier Anders Gaudestad. Vi som strømleverandør må se muligheter og utvikle forretningsmodeller som styrker vår markedsposisjon i en fremtid med adskillig hurtigere endringer enn tidligere, påpeker han.

Anders Gaudestad, som har vært styremedlem i LOS, tiltrer som administrerende direktør 1. juni. Geir Tønnesland har ledet LOS i nær fire år.

- Geir har lyktes med å utvikle kundeporteføljen og utført en omorganisering i selskapet, og vi ønsker ham alt godt på veien videre, sier Syvertsen.

For ytterligere opplysninger kontakt:

Styreleder Steffen Syvertsen, tlf. 909 28 415

Anders Gaudestad, tlf. 469 58 588

**Fakta om Anders Gaudestad (42):**

* Anders Gaudestad er utdannet sivilingeniør i industriell økonomi og teknologiledelse fra NTNU, og har en MBA International Management fra USA.
* Han har solid og bred toppledererfaring, kompetanse fra mange styreverv samt arbeidet mye med strategiutvikling og konsulentarbeid i ulike bransjer.
* Han er gift med Tone, sammen har de fire barn og bor i Kristiansand.

**Fakta om LOS:**

* [LOS AS](http://www.los.no/) er den største strømleverandøren, målt etter volum, i det norske bedriftsmarkedet, og tredje størst i privatmarkedet. LOS er et heleid datterselskap av Agder Energi.
* I 2014 omsatte selskapets 65 ansatte for 3,2 milliarder kroner.
* Hovedkontoret ligger i Kristiansand med regionskontorer i Arendal og Lysaker utenfor Oslo.
* LOS har i flere år ligget helt i toppen på nasjonale kundeservice- og tilfredshetsundersøkelser.
* Selskapet er [Miljøfyrtårn-sertifisert](http://www.miljofyrtarn.no/) og tilbyr strøm med opprinnelsesgaranti til både privat- og bedriftsmarkedet.